โบรกเกอร์ทองแย่บริษัทหลักทรัพย์อู้ฟู่
จีที เวลธ์ รับสภาพ ผลงานปีนี้เพียงกล้อมแกล้ม คนแห่ซื้อหุ้น เมินทองคำ ส่วน บล.ยิ้มร่า
8 มี.ค. 2556

จีที เวลธ์ รับสภาพ ผลงานปีนี้เพียงกล้อมแกล้ม คนแห่ซื้อหุ้น เมินทองคำ ส่วน บล.ยิ้มร่า
นายวราวุธ เบญจาพุทธารักษ์ กรรมการผู้จัดการ บริษัท จีที เวลธ์ แมเนจเมนท์ เปิดเผยว่า ผลประกอบการปีนี้คงจะทำได้เพียงคุ้มกับต้นทุน เช่นเดียวกับปี 2555 ในภาวะที่ราคาทองคำทรงตัว ไม่มีทิศทางชัดเจนว่าขึ้นหรือลง ขณะที่ตลาดหุ้นมีทิศทางขาขึ้น ทำให้ลูกค้าหันไปให้ความสนใจลงทุนในหุ้น และสินค้าอนุพันธ์ที่อ้างอิงหุ้น เช่น SET50 ฟิวเจอร์ส มากกว่าจะลงทุนในโกลด์ ฟิวเจอร์ส
สถานการณ์ดังกล่าวย่อมส่งผลกระทบต่อผลประกอบการของบริษัท เพราะปัจจุบันบริษัทมีส่วนแบ่งนายหน้าซื้อขายสินค้าในตลาดสัญญาซื้อขายล่วงหน้า (TFEX) ประมาณ 2% และปริมาณธุรกรรมที่เกิดขึ้นเป็นสินค้าประเภทโกลด์ ฟิวเจอร์ส ในสัดส่วนที่สูงถึง 70-80% ขณะที่ SET50 ฟิวเจอร์ส มีสัดส่วนเพียง 20%
“ปี 2554 ช่วงที่ราคาทองขึ้นสูง บริษัทสามารถสร้างกำไรได้สูงถึง 20 ล้านบาท มาจากพอร์ตเทรดของบริษัท และธุรกรรมจากลูกค้าในการซื้อโกลด์ ฟิวเจอร์ส และ 12 เดือนแรกของปีนี้สถานการณ์ก็ใกล้เคียงกับปีที่ผ่านมา ซึ่งได้คุยกับผู้ถือหุ้นของจีที เวลธ์ ซึ่งก็อยู่ในแวดวงทองคำ ก็เข้าใจว่าไม่ใช่วงจรทองคำ บริษัทคงปรับตัวโดยเน้น SET50 ฟิวเจอร์สมากขึ้น เพื่อรอวงจรทองคำกลับมา”นายวราวุธ กล่าว
ด้านโบรกเกอร์ที่เป็นนายหน้าซื้อขายหลักทรัพย์ จะได้กำไรสุทธิที่ดีมาก เนื่องจากตลาดหุ้นมีมูลค่าการซื้อขายสูงถึง 6 หมื่นล้านบาทต่อวัน จึงดึงดูดให้นักลงทุนเข้าซื้อหุ้นกลุ่มนี้ ส่งผลให้ราคาหุ้นขยับขึ้นมาต่อเนื่อง อาทิ บริษัท ทรีนีตี้ วัฒนา (TNITY) บริษัทแม่ของบริษัทหลักทรัพย์ (บล.) ทรีนีตี้ ราคาหุ้นวิ่งมาจากแถว 6 บาท ขึ้นถึง 10 บาท ก่อนย่อมาปิดที่ 9.45 บาท บวก 0.10 บาท เมื่อวันที่ 7 มี.ค. 2556
ขณะที่หุ้นบริษัท โกลเบล็ก โฮลดิ้ง แมนเนจเม้นท์ (GBX) บริษัทแม่ของ บล.โกลเบล็ก ราคาหุ้นปรับตัวขึ้นมาปิดที่ 1.07 บาท เพิ่มขึ้น 0.08 บาท หรือ 8.08% ด้วยมูลค่าการซื้อขายสูงกว่า 167 ล้านบาท
นายธนพิศาล คูหาเปรมกิจ ประธานเจ้าหน้าที่บริหาร บล.โกลเบล็ก เปิดเผยว่า ปีนี้บริษัทตั้งเป้าส่วนแบ่งลูกค้ารายย่อยและสถาบัน 3.5% จากปี 2555 อยู่ที่ 2.5% คิดเป็นมูลค่าการซื้อขายเฉลี่ยต่อเดือนกว่า 5 หมื่นล้านบาท และมีแผนที่นำบริษัทเข้าจดทะเบียนในตลาดหลักทรัพย์ 12 บริษัท
“ปีนี้น่าจะเป็นปีทองของตลาดหุ้นไทย คาดว่าดัชนีหุ้นมีโอกาสขึ้นไปแตะระดับ 1,600 จุด มูลค่าซื้อขายเฉลี่ยที่ 3.5 หมื่นล้านบาทต่อวัน” นายธนพิศาล กล่าว
สำหรับแผนการดำเนินธุรกิจ บริษัทจะเน้นในการขยายฐานลูกค้าใหม่ ควบคู่กับการรักษาฐานลูกค้าเดิม โดยจะพัฒนาและขยายธุรกรรมใหม่ๆ อาทิ การซื้อขายผ่านระบบออนไลน์ และการให้บริการซื้อขายกับหุ้นต่างประเทศ ปัจจุบันบริษัทมีเจ้าหน้าที่การตลาด 300 คน ซึ่งจะหาบุคลากรใหม่ที่มีประสบการณ์พร้อมปั้นเจ้าหน้าที่การตลาดใหม่เพื่อรองรับการขยายสาขา